**Udbudspolitik for EUC Syd for erhvervsrettet voksen – og efteruddannelse 2017**

**Indledning**

EUC Syd udbyder erhvervsrettet voksen- og efteruddannelse (EVE) i overensstemmelse med Lov om arbejdsmarkedsuddannelser m.v. Lovens hovedformål er at:

* bidrage til at vedligeholde, udbygge og forbedre deltagernes kvalifikationer i overensstemmelse med arbejdsmarkedets behov og bidrage til deltagernes videre kompetenceudvikling.
* medvirke til at afhjælpe omstillings- og tilpasningsproblemer på arbejdsmarkedet i overensstemmelse med arbejdsmarkedets behov på kortere og længere sigt.
* give voksne muligheder for at forbedre såvel erhvervskompetencen som den personlige kompetence gennem mulighederne for at opnå grundlæggende formel kompetence inden for erhvervsrettet grunduddannelse.

EUC Syd er godkendt til at udbyde 18 forskellige FKBére -fælles kompetencebeskrivelser og dækker bredt efteruddannelsesaktiviteter i forhold til det lokale og regionale arbejdsmarked.

EUC Syd vil i sin udbudspolitik i 2017 tage udgangspunkt i, at EUC Syd i et tæt samarbejde med øvrige lokale udbydere i regi af VEU-Center Syd, vil leve op til sin udbudsforpligtelse og levere efteruddannelsesforløb målrettet virksomheder og enkeltpersoner, der både fokuserer på virksomheders og enkeltpersoners behov for opkvalificering.

EUC Syd betragter region Syddanmark som sit geografiske dækningsområde. På skorstensfejerområdet er EUC Syd nationalt dækkende og på robot- og metrologiområdet dækker EUC Syd ud over region Syddanmark tillige Sjælland og hovedstadsområdet.

EUC Syd vil inden for de efteruddannelsesområder, hvor der er flere godkendte udbydere inden for samme geografiske dækningsområde, koordinere og, i samarbejde med andre udbydere, sikre at efteruddannelsesbehovet imødekommes.

EUC Syd vil i 2017 fortsætte arbejdet for at styrke skolens spidskompetencer inden for robot- og automatikområdet, lager og transportområdet, produktionsoptimering samt efteruddannelse inden for energioptimering og bæredygtighed.

Den regionale beskæftigelsesprognose ser fremgang i store dele af industrien, især i den eksportorienterede del af industrien, ligesom der forventes fremgang inden for bygge og anlægsområdet. Samtidig er der efterspørgsel efter arbejdskraft med højere og/eller specialiseret kompetenceniveau og dette vil øge efterspørgslen efter arbejdskraft med faglært niveau eller arbejdskraft, der behersker dele af faglært niveau. I det sydjyske område har der i de senere år været en positiv udvikling i antallet af jobåbninger, som forventes at fortsætte i 2017. Dette vurderes at bidrage positivt til skolens efteruddannelsesaktiviteter.

Som følge af annoncerede justeringer forventes beskæftigelsesreformen at bidrage svagt positivt til skolens efteruddannelsesaktiviteter. Både ordningen om 6 ugers jobpakker og lediges adgang til at gennemføre en erhvervsuddannelse forventes smidiggjort i 2017.

Ligeledes forventes erhvervsuddannelsesreformen at få svagt positiv indflydelse som følge af øget pres på kvalificeret arbejdskraft.

Med dette udgangspunkt forventer EUC Syd en svag stigning i skolens efteruddannelsesaktiviteter i 2017 i forhold til 2016.

**EUC Syds indsatsområder**

* Fokus på at understøtte virksomhedernes kompetenceudvikling i forbindelse med omstillingsprocesser og udnyttelse af vækstmuligheder.
* Fokus på fagområder med mangel på kvalificeret arbejdskraft
* Fokus på at understøtte opkvalificering fra ufaglært til faglært
* Fokus på indslusning af ledige på arbejdsmarkedet

**Det sønderjyske arbejdsmarked**

Det sønderjyske arbejdsmarked vil i 2017 være præget af vækst i beskæftigelsen, fortsat lav ledighed og tydeligere tegn på flaskehalsproblemer inden for et øget antal brancher samt generelt en stigende efterspørgsel efter kvalificeret arbejdskraft. Der forventes stigende efterspørgsel efter arbejdskraft med højere eller specialiserede kompetencer. Der forventes generelt vækst i beskæftigelsen, bl.a. inden for industriområdet og bygge- og anlægsområdet. Tendensen er, at industrien efterspørger uddannet arbejdskraft, hvor andelen af faglærte blandt de beskæftigede er stigende, mens andelen af ufaglærte er faldende. Demografiske forhold vil også øge efterspørgslen efter faglært arbejdskraft, eftersom mange faglærte ældre forlader arbejdsmarkedet og hvor der kun er få unge til at overtage jobbene.

Væksten i beskæftigelsen og et øget antal jobomsætninger forventes også at medføre et øget behov for opkvalificering. Ligeledes kan et stigende antal forgæves rekrutteringer medføre behov for at opkvalificere ansatte i virksomhederne.

Med disse udgangspunkter vil den uddannelsespolitiske indsats for at sikre den fremtidige kvalificerede arbejdsstyrke derfor være et centralt indsatsområde for EUC Syd/VEU-center Syd.

**Afdækning af behov**

EUC Syd vil inden for rammerne af VEU-center Syd afdække det konkrete behov for efteruddannelse i tæt samspil med henholdsvis beskæftigelsesregionen, vækstforum, lokale jobcentre, uddannelsesudvalg, brancheudvalg samt ikke mindst det samlede VEU- konsulentkorps’ kontaktflade til kursister og virksomheder.

**Dækning af behov**

EUC Syd vil i tæt samspil med andre udbydere af erhvervsrettet voksen- og efteruddannelse arbejde inden for rammerne af VEU-center Syd for at sikre dækning af lokale og regionale efteruddannelsesbehov.

VEU-center Syd arbejder via et velfungerende tværinstitutionelt VEU-konsulentkorps for, at brugernes behov for efteruddannelse imødekommes.

VEU-center Syd faciliterer en smidig udlånspraksis, der under forudsætning af det nødvendige undervisningsmiljø tager udgangspunkt i lokale behov for efteruddannelse og princippet om efteruddannelse tæt på brugerne.

De enkelte institutioner stiller som udgangspunkt deres eve-ramme midler til rådighed for VEU-center Syds overordnede fordeling af midlerne i forhold til at kunne leve op til områdets behov for efteruddannelse. I det tilfælde at den samlede tildeling af EVE-ramme midler ikke kan dække behovet ansøger VEU-center Syd på vegne af den enkelte institution om tilførsel af ekstra midler.

**Markedsføring**

Det er vigtigt for EUC Syd at fokusere på institutionernes uddannelseskonsulenter i regi af VEU Center Syd, som en afgørende forudsætning for at afdække behovene for efteruddannelse og efterfølgende sikre, at behovene imødekommes. Det tværinstitutionelle rådgivnings- og vejledningskorps er det centrale element i markedsføring af efteruddannelsesudbud i lokalområdet dels i forbindelse med det virksomhedsopsøgende arbejde dels i forbindelse med netværksdeltagelse. Dette suppleres af digital markedsføring, brochurer samt en række andre informationstiltag. Ligeledes vil fastholdelse af en Åben Vejledningsfunktion være et centralt vejledningsværktøj i forhold til vejledning af enkeltpersoner.

Samlet set vil ovenstående aktiviteter tage udgangspunkt i at understøtte én indgang for virksomheder og enkeltpersoner til almen og erhvervsrettet voksen – og efteruddannelse.

Med udgangspunkt i uddannelseskonsulenternes naturlige fagrettede virkeområde rådgives og vejledes den enkelte virksomhed/kursist i forhold til hele den samlede efteruddannelsesportefølje.

**Prioritering**

Hvis der måtte blive behov for at prioritere skolens efteruddannelsesindsats vil følgende områder blive prioriteret:

Efteruddannelsesaktiviteter,

* der retter sig mod lokale og regionale flaskehalsområder
* der omfatter certificeringsområder
* der tager udgangspunkt i uddannelsesplanlægning

**Udlicitering**

EUC Syd gennemfører ikke udlicitering på efteruddannelsesområdet.